**Aranžovanie – vianočné svietniky**

K adventu patrí aj vianočná výzdoba a príjemnú predvianočnú atmosféru dokreslí aj rozsvietený vianočný svietnik. Vyrobiť ho nie je nič zložité a s trochou snahy to zvládne každý.

Na výrobu svietnika budete potrebovať :

* **misku** pod kvetináč – keramickú, ale môže byť aj plastová
* **aranžovaciu hmotu**
* **stuhu**
* zelené **vetvičky** – jedľu, smrek, tuju, krušpán, atď.
* **sviečku**
* **materiál na zdobenie** venca podľa vášho vkusu – **šišky, malé sklenené ozdôbky**, hviezdičky z brezovej kôry, sušený pomaranč, škoricu, atď.

Prichystajte si tiež **nožnice**, nôž, záhradnícke nožnice a [**tavnú pištoľ**](https://akoapreco.com/link-tavna-pistol).

**Pracovný postup ako vyrobiť vianočný svietnik:**

Ak máte nachystaný materiál, môžete sa pustiť do práce.

****

**1.krok**

Aranžovaciu hmotu upravte nožom podľa tvaru mištičky od kvetináča tak, aby v mištičke pekne sedela. Mala by byť aspoň 2cm nad horný okraj mištičky. Potom ju **k miske pripevnite pomocou tavnej pištole**. Aranžovaciu hmotu nebude nakoniec vidieť.

**2.krok**

**Do stredu aranžovacej hmoty zapichnite sviečku**. Tá by mala byť tak hlboko, aby bol svietnik dostatočne stabilný.

**3.krok**

Záhradníckymi nožnicami upravte **vetvičky** na požadovanú dĺžku a začnite ich postupne **zapichovať okolo sviečky do aranžovacej hmoty**. Začnite dlhšími konárikmi a zapichujte ich tiež z boku do hmoty, aby boli vodorovne alebo len mierne zošikma. Postupne pridávajte kratšie vetvičky a zaplňte nimi voľné miesta. Môžete použiť len **jeden druh vetvičiek alebo ich rôzne kombinovať**. Až budete s tvarom svietnika spokojný a nebude nikde vidieť aranžovaciu hmotu, môžete sa pustiť do zdobenia svietnika.

**4.krok**

Okolo spodnej časti sviečky **upevnite stuhu**. Zo stuhy si tiež môžete dopredu **prichystať mašľu** a tú **pomocou tavnej pištole pripevniť** k päte sviečky.

**5.krok**

Pomocou tavnej pištole **pripevnite ku svietniku ostatné ozdoby** podľa vášho výberu – šišky, sklenené ozdoby a iné. Ako bude svietnik vyzerať **záleží na vašom vkuse** a na tom aké ozdoby použijete. Niekto má radšej decentné zdobenie, niekto radšej bohato ozdobený svietnik.



Dajte priestor svojej fantázii a s výsledkom budete určite spokojní. Svietnik môže mať **ľubovoľný tvar aj veľkosť**, všetko záleží na použitom materiáli a na tom ako ho vytvarujete pomocou vetvičiek.

Až budete svietnik rozsvecovať, **dajte pozor**, **aby sa od plamienka nechytili vetvičky** alebo ozdoby na svietniku. Nikdy **nenechávajte svietnik horieť bez dozoru** a vždy ho sfúknite skôr, než sa plameň dostane príliš nízko.

Domáca úloha:

Vašou úlohou je vyrobiť si jednoduchý svietnik. Ak nemáte materiál, alebo pomôcky na výrobu svietnika, nájdite obrázok so svietnikom, ktorý sa Vám páči a pridajte pošlite mi ho.